Приключениелүү адабият
Приключениелүү адабият – турмушта чын эле болгон же ойдон чыгарылган курч сюжеттүү окуяларды кызыктуу баяндаган көркөм чыгарма. Приключениелүү адабияттын чыгармаларында анализдик, дидактикалык жана жай сүрөттөөчүлүк элементтер кээде жок болот, кээде экинчи орунда турат. Мындай чыгармалардын үлгүлөрү катары эллинизм доорундагы грек романдарын, рыцардык эпосту (12–16-кылым), 17–18-кылымдагы саякат адабиятын көрсөтүүгө болот. Приключениелүү адабияттын өнүгүшүнө документалдуу проза, журналистика да кыйла салым кошкон. 19-кылымдагы романтизм, неоромантизм багытында жаралган чыгармаларда приключениелүү адабияттын башкы касиеттери басымдуулук кылган. Мындай чыгармалардын тунгуч үлгүлөрү «деңиз романдарын» жазган Ф. Купер менен Ф. Марриеттин, тарыхый-приключениелүү романдар жараткан А. Дюманын (атасы) калемдерине таандык. приключениелүү адабиятта сюжет адатта дыкат түзүлүп, күтүүсүз окуялар, кагылыш, аңдышуу, изине түшүү, кыйроо, жеңилүү-жеңүү өңдүү табышмактуу суроолор биринин артынан бири куюлушуп келет. советтик приключениелүү адабияттын темасы менен жарандык мазмуну көбүнчө Улуу Ата Мекендик согуштун кызыктуу окуяларын, советтик чалгынчылардын Мекен үчүн күрөшүн камтып, башкы идеясын революциячыл баатырдык пафос түзгөн. Өкүлдөрү (советтик): Л. Никулин, А. Грин, В. Каверин, Ю. Семёнов, Б. Полевой, И. Ликстанов, А. Рыбаков, Л. Платов, Л. Успенский, В. Катаев, А. Беляев ж. б. Кыргыз адабиятында приключениелүү адабияттын үлгүлөрүн К. Эсенкожоев жана К. Жантөшев жараткан. 
 Адабият

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9